### NN 52/2023 (17.5.2023.), Odluka o izboru najpovoljnijih ponuditelja za područje digitalne regije MUX 1 (Republika Hrvatska)

Agencija za elektroničke medije

883

Vijeće za elektroničke medije, u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Katija Kušec, Anita Malenica, Davor Marić i Željko Topić, članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21 i 114/22), nakon provedenog postupka nadmetanja sukladno Obavijesti o namjeri davanja koncesije za obavljanje djelatnosti pružanja medijske usluge digitalnog radija (DAB+) br. 01/23, klasa: UP/I-614-03/23-02/0001, urbroj: 114-06/04-23-01, »Narodne novine« broj 26/23 i utvrđivanja uvjeta za davanje koncesije, na 15-23 sjednici održanoj 4. svibnja 2023., donijelo je

ODLUKU

I. Nakon provedenog postupka nadmetanja sukladno Obavijesti o namjeri davanja koncesije za obavljanje djelatnosti pružanja medijske usluge digitalnog radija (DAB+) br. 01/23 za područje digitalne regije MUX 1 (Republika Hrvatska) objavljene na temelju Odluke Vijeća za elektroničke medije od 2. ožujka 2023., kao najpovoljniji ponuditelji za dva kanala odabrana su trgovačka društva EXTRA FM ZAGREB d.o.o., Avenija Većeslava Holjevca 29/I, Zagreb, OIB: 79875421716 i HAPPY FM d.o.o., Kolodvorska 29, Velika Gorica, OIB: 81362164358 te im se daje koncesija za obavljanje djelatnosti pružanja medijske usluge digitalnog radija na predmetnom području.

II. Vrijeme trajanja koncesije je 20 (dvadeset) godina.

III. Visina godišnje naknade za koncesiju sastoji se od fiksnog i varijabilnog dijela. Fiksni dio godišnje naknade za koncesiju plaća se na svakih 50.000 stanovnika u iznosu od 66,36 eura. Varijabilni dio godišnje naknade za koncesiju plaća se u iznosu od 0,15% od ukupnoga godišnjeg bruto prihoda koje je u prethodnoj godini ostvario ponuditelj. Varijabilni dio godišnje naknade za koncesiju ponuditelj plaća na iznos ostvarenog ukupnog godišnjeg bruto prihoda od obavljanja djelatnosti pružanja medijskih usluga televizije i radija iznad 663.614,04 eura. Minimalni iznos godišnje naknade za koncesiju iznosi 66,36 eura.

IV. Odabrani ponuditelji obvezni su roku od 90 (devedeset) dana od dana objave ove Odluke u »Narodnim novinama« uputiti Hrvatskoj regulatornoj agenciji za mrežne djelatnosti (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelji u tom roku ne podnesu zahtjev Hrvatskoj regulatornoj agenciji za mrežne djelatnosti, smatrat će se da su odustali od koncesije.

V. Sukladno članku 21. stavku 5. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 118/22) Hrvatska regulatorna agencija za mrežne djelatnosti dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 180 (stotinuosamdeset) dana od dana objave ove Odluke u »Narodnim novinama«. Ako odabrani ponuditelji u tom roku ne sklope ugovor o koncesiji, Vijeće će poništiti odluku o davanju koncesije, a odabrani ponuditelj nema pravo na naknadu štete. Ostvarivanje koncesije, odnosno pravo obavljanja djelatnosti radija na temelju provedenog postupka nadmetanja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 7-23 sjednici održanoj dana 2. ožujka 2023. godine donijelo je Odluku o objavi Obavijesti o namjeri davanja koncesije za obavljanje djelatnosti pružanja medijske usluge digitalnog radija br. 01/23 (dalje: Obavijest). Prije objave Obavijesti izvršena je procjena vrijednosti koncesije te je izrađena studija opravdanosti davanja koncesije.

Sukladno Obavijesti ukupan broj kanala na kojima je moguće obavljati djelatnost pružanje medijske usluge digitalnog radija bio je pet. Ponuditelji su mogli dostaviti ponudu koja sadržava programsku osnovu općeg ili specijaliziranog radijskog programa.

Obavijest je objavljena u »Narodnim novinama« broj 26 od 3. ožujka 2023. godine, a u propisanom roku sukladno Obavijesti ponude za digitalnu regiju MUX 1 (Republika Hrvatska) dostavili su trgovačko društvo EXTRA FM ZAGREB d.o.o. i trgovačko društvo HAPPY FM d.o.o.

Vijeće je provelo postupak razmatranja i ocjene zaprimljenih ponuda u skladu s odredbama Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija te utvrđivalo ispunjavanje uvjeta u skladu s Pravilnikom o posebnim uvjetima za obavljanje djelatnosti pružanja medijskih usluga televizije i/ili radija i vođenju očevidnika (»Narodne novine« broj 118/22).

U postupku se prvo utvrđivalo sadrže li prispjele ponude:

– dokaze o ispunjavanju uvjeta propisanih obaviješću,

– programsku osnovu koja mora sadržavati programsku shemu kojom se određuje:

a) kod općeg radijskog programskog kanala:

–     vrsta radijskog programa, odnosno njihovo razvrstavanje u pojedine skupine,

–     predviđeni kvantitativni razmjer između pojedinih skupina sadržaja,

– predviđeni opseg vlastitih i udio hrvatskih audio djela,

– vrijeme objavljivanja,

b) kod specijaliziranog radijskog programskog kanala:

–     vrsta radijskog programa, od kojih više od 80 % moraju biti istovrsni programi,

–     predviđeni kvantitativni razmjer između pojedinih skupina sadržaja,

– predviđeni opseg vlastitih i udio hrvatskih audio djela,

– vrijeme objavljivanja;

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela, sve do razine fizičke osobe,

– izvadak iz sudskog registra ili drugog propisanog registra u Republici Hrvatskoj,

– javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: sudjelovanje u zločinačkoj organizaciji, na temelju članka 328. (zločinačko udruženje) i članka 329. (počinjenje kaznenog djela u sastavu zločinačkog udruženja) Kaznenog zakona članka 333. (udruživanje za počinjenje kaznenih djela), iz Kaznenog zakona, korupciju, na temelju članka 252. (primanje mita u gospodarskom poslovanju), članka 253. (davanje mita u gospodarskom poslovanju), članka 254. (zlouporaba u postupku javne nabave), članka 291. (zlouporaba položaja i ovlasti), članka 292. (nezakonito pogodovanje), članka 293. (primanje mita), članka 294. (davanje mita), članka 295. (trgovanje utjecajem) i članka 296. (davanje mita za trgovanje utjecajem) Kaznenog zakona članka 294.a (primanje mita u gospodarskom poslovanju), članka 294.b (davanje mita u gospodarskom poslovanju), članka 337. (zlouporaba položaja i ovlasti), članka 338. (zlouporaba obavljanja dužnosti državne vlasti), članka 343. (protuzakonito posredovanje), članka 347. (primanje mita) i članka 348. (davanje mita) iz Kaznenog zakona, prijevaru, na temelju članka 236. (prijevara), članka 247. (prijevara u gospodarskom poslovanju), članka 256. (utaja poreza ili carine) i članka 258. (subvencijska prijevara) Kaznenog zakona članka 224. (prijevara), članka 293. (prijevara u gospodarskom poslovanju) i članka 286. (utaja poreza i drugih davanja) iz Kaznenog zakona, terorizam ili kaznena djela povezana s terorističkim aktivnostima, na temelju članka 97. (terorizam) članka 99. (javno poticanje na terorizam), članka 100. (novačenje za terorizam), članka 101. (obuka za terorizam) i članka 102. (terorističko udruženje) Kaznenog zakona članka 169. (terorizam), članka 169.a (javno poticanje na terorizam) i članka 169.b (novačenje i obuka za terorizam) iz Kaznenog zakona, pranje novca ili financiranje terorizma, na temelju članka 98. (financiranje terorizma) i članka 265. (pranje novca) Kaznenog zakona članka 279. (pranje novca) iz Kaznenog zakona, dječji rad ili druge oblike trgovanja ljudima, na temelju članka 106. (trgovanje ljudima) Kaznenog zakona članka 175. (trgovanje ljudima i ropstvo) iz Kaznenog zakona,

– potvrdu nadležne porezne uprave o nepostojanju duga vezano za porezne obveze i obveze za mirovinsko i zdravstveno osiguranje,

– potvrda nadležnog tijela da nije podnesen prijedlog za otvaranje postupka predstečajne nagodbe,

– potvrda nadležnog tijela da nije otvoren postupak predstečajne nagodbe,

– istraživanje tržišta na koncesijskom području za medijsku uslugu radija/televizije

– druge isprave propisane obaviješću i/ili natječajnom dokumentacijom.

Vijeće je pristupilo pregledu ponude te je provelo postupak ocjenjivanja programskih uvjeta (kvaliteta programa, vrijeme objavljivanja, količina vlastite proizvodnje te prilagođenost programa javnom interesu područja koncesije) sukladno kriterijima iz članka 85. stavka 5. Zakona o elektroničkim medijima (»Narodne novine« broj 111/21 i 114/22 – dalje: ZEM) za davanje koncesija.

Utvrđeno je da ponuda trgovačkog društva EXTRA FM ZAGREB d.o.o. te ponuda trgovačkog društva HAPPY FM d.o.o. zadovoljavaju javni interes, da su ponude na javni natječaj cjelovite u pogledu predložene programske osnove, kao i ostvarivanja tehničkih, prostornih, financijskih i kadrovskih uvjeta za obavljanje djelatnosti pružanja medijske usluge radija te time u potpunosti zadovoljavaju kriterije propisane Zakonom i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanje te se pristupilo tajnom glasovanju o ponudama koristeći glasačke listiće.

Na temelju prebrojanih glasova utvrđen je rezultat te je Vijeće potrebnom većinom glasova odlučilo da se koncesija za obavljanje djelatnosti pružanja medijske usluge digitalnog radija na području digitalne regije MUX 1 (Republika Hrvatska) daje ponuditelju, trgovačkom društvu EXTRA FM d.o.o. te trgovačkom društvu HAPPY FM d.o.o.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-614-03/23-02/0001
 Urbroj: 114-06/04-23-06
 Zagreb, 4. svibnja 2023.

VIJEĆE ZA ELEKTRONIČKE MEDIJE

Predsjednik
 Vijeća za elektroničke medije
 Josip Popovac, v. r.